AĠĠORNAT: "Nonfqu dak li hemm bżonn biex nipproteġu s-saħħa tal-poplu kollu" Waqt is-seduta Parlamentari ta' dalgħodu, il-PM innota li l-Kap tal-Oppożizzjoni minkejja li lbieraħ talab għal dibattitu b'urġenza b'rabta mal-Covid-19, naqas milli jattendi. Abela qal li n-nies iridu li bħala gvern u oppożizzjoni jiddibattu fl-aħjar interess għall-ħajja tan-nies. Il-PM qal li l-interess ta' dan il-gvern hu li jibqa' joffri s-serħan il-moħħ. Huwa żied jgħid li matul din il-pandemija tgħallem ħafna u li filwaqt li jemmen li "t-tmiem tal-pandemija jeżisti", jeħtieġ li filwaqt li tiġi mħarsa s-saħħa, naraw li r-rota ekonomika tibqa' ddur. Huwa għamel messaġġ ta' solidarjetà ma dawk li tilfu lil xi ħadd għażiż tagħhom minħabba l-virus. Żied jgħid li minkejja li pajjiżi oħrajn għażlu li jnaqqsu l-ittestjar biex inaqqsu mit-tensjoni tar-realtà, l-awtoritajiet Maltin imxew mal-parir li jkomplu jinvestu fl-ittestjar. Huwa qal li pajjiżna fetaħ swabbing centre wara l-ieħor biex dawk infettati jinqabdu kemm jista' jkun fi stadju bikri u kemm jista' jkun jitrażżan it-tifrix tal-virus. Il-PM tkellem dwar sfidi ġodda li kellna naffaċċjaw. Irrefera għall-varjant u li skont indikazzjonijiet minn esperti xjentifiċi li qed jikkalkulaw li 60 fil-mija tal-każi huma kkawżati minn dan il-varjant tal-virus. Abela qal li n-nies qegħdin jgħajjew bil-miżuri restrittivi għax ma jistgħux jgħixu l-ħajja li kienu mdorrijin jgħixu. Abela spjega li l-istrateġija tal-awtoritajiet Maltin hija li nattakkaw il-virus bit-tilqim u fl-istess waqt niddefendu bl-introduzzjoni ta' miżuri restrittivi bbażati fuq pariri mill-awtoritajiet tas-saħħa. Huwa wera s-sodisfazzjon tiegħu għal mod ta' kif pajjiżna għaddej minn ta' quddiem fil-proċess tat-tilqim. Il-PM qal li l-ħsieb ta' dan il-gvern minn dejjem kien li "Nonfqu dak li hemm bżonn biex nipproteġu s-saħħa tal-poplu kollu" u għalhekk f'konsultazzjoni li saret rigward l-investiment b'rabta mal-kura u t-tilqim dejjem kien hemm qbil li jinxtara l-aqwa apparat u li jiġu ordnati konsenji ta' tilqim li wasslu biex pajjiżna jinsab fejn jinsab f'dan il-proċess. Il-PM tkellem ukoll dwar l-infurzar. Qal li "mhuwiex il-pjaċir tagħna li nagħtu l-multi" u li jixtieq li naslu fi stadju fejn jiżdiedu l-ispezzjonijiet, iżda ma jkunx hemm minn jinqabad jikser il-miżuri għax il-poplu jasal biex jifhem li dawn qegħdin hemm biex iħarsu s-saħħa tal-poplu inġenerali. Rigward il-wage supplement, Abela qal li dawn se jibqgħu jingħataw sal-aħħar tas-sena u dawn wassal biex jiġu salvati l-impjiegi. Abela qal li jekk wieħed iħares x'qiegħed jiġri f'pajjiżi oħra, dan ma setgħax ikun possibbli, iżda grazzi għall-għaqal ta' dan il-gvern, pajjiżna qiegħed jibqa' jkun ta' spalla man-nies tiegħu. Abela qal li bħala awtorità għandu jkun hemm trasparenza fost il-poplu, iżda bit-tmexxija dan il-gvern se jibqa' joffri tama minkejja numru ta' sfidi li pajjiżna qiegħed jaffaċċja kawża ta' din il-pandemija.